Erediens 13 Augustus 2017 om 08:30. Teks: 2 Petrus 1:3-15; Heidelbergse Kategismus Sondag 21. 'n Woordeskat vir geloof: Ek glo in die vergewing van sondes
Ons het in ons behandeling van die Apostoliese geloofsbelydenis gekom by die 10de artikel. Daarmee bely ons dat God, op grond van die voldoening van Christus, aan al ons sondes en ook ons sondige aard waarteen ons ons lewe lank moet stry nooit meer wil dink nie. Uit genade wil Hy aan ons die geregtigheid van Christus skenk sodat ons nooit in die strafgerig van God sal kom nie.
Die sondevergifnis wat hierbo bely word is nie 'n ingewikkelde konsep om te verstaan nie, en tog sukkel ons so daarmee. Die feit dat Jesus vir ons gesterf het beteken vir baie mense dat hulle maar kan leef soos hulle wil. Maar ons moet dit goed begryp dat hierdie 'n totale misverstaan van die evangelie is. Want die regverdiging deur die geloof alleen laat 'n mens nie onveranderd nie. Hierdie artikel maak immers deel uit van ons belydenis in die Heilige Gees en ons heiligmaking. Dit gaan daarom nie oor jy wat moet besef hoe sondig jy is om sodoende verlos te word nie. Nee, dit gaan oor hoe jy wat reeds verlos is, moet leef. Dit gaan om heiligmaking.
Jou sondes word nie net op 'n uiterlike wyse bedek deur die bloed van Christus nie, maar jy word ook innerlik gereinig deur die Heilige Gees. Jesus stort nie net Sy bloed vir jou nie, die Gees neem daardie bloed en besprinkel jou daarmee, was jou, reining jou. 'n Mens wie se sonde regtig vergewe is, kan daarom nie dieselfde bly nie. As die heiligmaking nie volg op die regverdiging nie, moet mens baie ernstig begin vra of die vergifnis van sondes in alle erns ontvang is. Die vraag is dus nie net of jy nog glo dat die Here Jesus jou sondes vergewe het nie, maar of jy daaruit lewe. Daarom beywer jou om jou roeping en verkiesing vas te maak, dit is om deur jou lewe daarvan getuienis af te lê.